Saksan liittotasavallan, Belgian kuningaskunnan ja Ranskan tasavallan aloite neuvoston säädöksen antamiseksi pöytäkirjan tekemisestä tietotekniikan käytöstä tullialalla tehdyn yleissopimuksen muuttamisesta tullitutkintatietokannan perustamisen osalta



Virallinen lehti nro C 328 , 23/11/2001 s. 0012 - 0016



Saksan liittotasavallan, Belgian kuningaskunnan ja Ranskan tasavallan aloite neuvoston säädöksen antamiseksi pöytäkirjan tekemisestä tietotekniikan käytöstä tullialalla tehdyn yleissopimuksen muuttamisesta tullitutkintatietokannan perustamisen osalta (2001/C 328/12) EUROOPAN UNIONIN NEUVOSTO, joka ottaa huomioon Euroopan unionista tehdyn sopimuksen ja erityisesti sen 30 artiklan 1 kohdan a alakohdan ja sen 34 artiklan 2 kohdan d alakohdan, ottaa huomioon Saksan liittotasavallan, Belgian kuningaskunnan ja Ranskan tasavallan aloitteen(1), ottaa huomioon Euroopan parlamentin lausunnon(2), sekä katsoo seuraavaa: (1) ... (2) ... ON PÄÄTTÄNYT tehdä pöytäkirjan, jonka teksti on tämän säädöksen liitteenä ja jonka jäsenvaltioiden hallitusten edustajat ovat tänään allekirjoittaneet, SUOSITTAA jäsenvaltioille tämän pöytäkirjan hyväksymistä niiden valtiosäännön asettamien vaatimusten mukaisesti(3) Tehty Brysselissä ... Neuvoston puolesta Puheenjohtaja ... (1) EYVL C ... (2) Lausunto annettu ... (3) Neuvoston pääsihteeristö julkaisee pöytäkirjan voimaantulopäivän Euroopan yhteisöjen virallisessa lehdessä. LIITE Euroopan unionista tehdyn sopimuksen 34 artiklan perusteella tehty PÖYTÄKIRJA tietotekniikan käytöstä tullialalla tehdyn yleissopimuksen muuttamisesta ja tullitutkintatietokannan perustamisesta TÄMÄN PÖYTÄKIRJAN KORKEAT SOPIMUSPUOLET, jotka ovat Euroopan unionin jäsenvaltioita, VIITTAAVAT ... päivänä ... kuuta ... annettuun Euroopan unionin neuvoston säädökseen, OTTAVAT HUOMIOON Euroopan unionista tehdyn sopimuksen ja erityisesti sen 34 artiklan, SEKÄ KATSOVAT SEURAAVAA: (1) tietotekniikan käytöstä tullialalla tehty yleissopimus(1), jäljempänä "yleissopimus", ... (2) ... OVAT SOPINEET SEURAAVAA: 1 artikla Lisätään yleissopimuksen V luvun jälkeen kolme lukua seuraavasti: "V A LUKU TULLITUTKINTATIETOKANNAN (TTTK) PERUSTAMINEN 12 A artikla 1. Edellä 2 artiklan 1 kohdassa tarkoitettu tullitietojärjestelmä käsittää myös 'tullitutkintatietokannaksi' kutsutun tietokannan, ja rajoittamatta tämän sekä V B ja V C luvun erityismääräysten soveltamista muita tämän yleissopimuksen tullitietojärjestelmää koskevia määräyksiä sovelletaan myös tullitutkintatietokantaan ja viittaukset tullitietojärjestelmään käsittävät mainitun tullitutkintatietokannan. 2. Tullitutkintatietokannan tarkoituksena on, että jäsenvaltion tullitutkinta-alan toimivaltainen yksikkö, joka aloittaa yhtä tai useampaa henkilöä tai yritystä koskevan tutkinnan tai suorittaa niitä koskevaa tutkintaa, voi selvittää muiden jäsenvaltioiden sellaiset toimivaltaiset yksiköt, jotka suorittavat tai ovat suorittaneet kyseisiä henkilöitä tai yrityksiä koskevaa tutkintaa, ennaltaehkäisyn edistämiseksi ja kansallisten lakien ja yhdenmukaistamattomia valmisteveroja koskevien säännösten vakavia rikkomuksia koskevan tutkinnan, syytetoiminnan ja rankaisemisen helpottamiseksi ja nopeuttamiseksi. 3. Jos tietoja hakeva jäsenvaltio tarvitsee lisätietoja luonnollisesta henkilöstä tai oikeushenkilöstä, josta jo on tietoja järjestelmässä, jäsenvaltio voi tehdä tiedot toimittaneelle jäsenvaltiolle avunantoa koskevan pyynnön voimassa olevien keskinäistä avunantoa koskevien välineiden nojalla. V B LUKU TULLITUTKINTATIETOKANNAN TOIMINTA JA KÄYTTÖ 12 B artikla 1. Tullitutkintatietokanta koostuu keskustietokantayksiköstä, joka on suoraan kaikkien jäsenvaltioiden käytettävissä. Se sisältää yksinomaan sellaisia tietoja, jotka ovat välttämättömiä 12 A artiklan 2 kohdassa tarkoitetun järjestelmän tarkoituksen toteuttamiseksi. Tietokantaan voidaan tallettaa ainoastaan tietoja, jotka koskevat: i) luonnollisia ja oikeushenkilöitä, jotka ovat tai ovat olleet jäsenvaltion toimivaltaisen yksikön suorittaman tutkinnan kohteena ja joiden: - epäillään suorittavan tai suorittaneen kansallisten lakien ja yhdenmukaistamattomia valmisteveroja koskevien säännösten vakavaa rikkomista tai osallistuvan tai osallistuneen siihen, tai - on todettu syyllistyneen tällaiseen rikkomukseen, tai - jotka on tuomittu hallinnollisiin tai oikeudellisiin seuraamuksiin tällaisesta rikkomuksesta; ii) tutkinnan alaa; iii) asiaa käsittelevän jäsenvaltion yksikön nimeä, kansalaisuutta ja yhteystietoja ja asian numeroa. 2. Edellä 1 kohdan i alakohdassa tarkoitetut henkilötiedot rajoittuvat seuraaviin tietoihin: i) luonnolliset henkilöt: nimi, tyttönimi, etunimet ja omaksutut nimet, syntymäaika ja -paikka, kansalaisuus ja sukupuoli; ii) oikeushenkilöt: toiminimi, toimipaikka ja arvonlisäverotunniste. 3. Tiedot tallennetaan määräajaksi 12 I artiklan mukaisesti. 4. Komissio huolehtii tullitutkintatietokannan teknisen infrastruktuurin hoidosta korkeiden sopimuspuolten neuvostossa Euroopan unionista tehdyn sopimuksen 34 artiklan 2 kohdan d alakohdan viimeisen virkkeen mukaisesti hyväksymissä soveltamistoimenpiteissä vahvistettujen sääntöjen mukaisesti. 12 C artikla 1. Jäsenvaltioiden on tallennettava tullitutkintatietokantaan tutkinnassa saadut 12 B artiklassa tarkoitetut tiedot, joiden perusteella voidaan olettaa tai on voitu todeta tapahtuneen kansallisten lakien ja yhdenmukaistamattomia valmisteveroja koskevien säännösten vakavaa rikkomista ja jotka voivat edistää muiden jäsenvaltioiden toimivaltaisten yksiköiden suorittamaa tutkintaa. 2. Jäsenvaltio ei ole velvoitettu tallentamaan tapauskohtaisia tietoja 1 kohdan mukaisesti, jos ja niin pitkään kuin tallentaminen: i) vahingoittaa kyseisen jäsenvaltion yleistä järjestystä tai muita olennaisia etuja erityisesti tietosuojan alalla; tai ii) vaarantaa meneillä olevan tutkinnan onnistumisen tai henkilön turvallisuuden. 12 D artikla 1. Oikeus saada tullitutkintatietokannan sisältämät tiedot suoraan käyttöönsä varataan yksinomaan kunkin jäsenvaltion nimeämille tullirikostutkintaa suorittaville toimivaltaisille yksiköille. Kukin jäsenvaltio lähettää toisille jäsenvaltioille ja 16 artiklassa tarkoitetulle komitealle luettelon tämän kohdan mukaisesti nimeämistään tullirikostutkintaa suorittavista toimivaltaisista yksiköistä. 2. Pääsy tullitutkintatietokantaan voi tapahtua yksinomaan haun avulla, johon on välttämättä sisällyttävä seuraavat henkilötiedot: i) luonnolliset henkilöt: nimi ja/tai tyttönimi ja/tai omaksuttu nimi; ii) oikeushenkilöt: toiminimi ja/tai arvonlisäverotunniste. 12 E artikla Tullitutkintatietokannan avulla on voitava tunnistaa tullirikostutkintaa suorittavat toimivaltaiset yksiköt, jotka tallentavat tietoja tullitutkintatietokantaan tai jotka hakevat tietoja tullitutkintatietokannasta. 12 F artikla 1. Jäsenvaltiot voivat käyttää tullitutkintatietokannasta saatuja tietoja ainoastaan 12 A artiklan 2 kohdassa määrätyn tarkoituksen toteuttamiseksi 12 A artiklan 3 kohdassa määrättyjä menettelyjä noudattaen. Jäsenvaltiot voivat kuitenkin käyttää tietoja hallinnollisiin tai muihin tarkoituksiin tiedot järjestelmään tallentaneen jäsenvaltion ennalta antaman luvan perusteella, jollei sen määräämistä edellytyksistä muuta johdu. 2. Tullitutkintatietokannasta saatuja tietoja voidaan toimittaa muille kuin 12 D artiklan 1 kohdan mukaisesti nimetyille kansallisille viranomaisille tai yksiköille, kolmansille valtioille tai kansainvälisille tai alueellisille järjestöille, jotka haluavat käyttää tietoja, ainoastaan tiedot järjestelmään tallentaneen jäsenvaltion ennalta antaman luvan perusteella, jollei sen määräämistä edellytyksistä muuta johdu. Kukin jäsenvaltio toteuttaa tarvittavat toimenpiteet varmistaakseen tällaisten tietojen suojaamisen, kun niitä lähetetään tai toimitetaan sen alueen ulkopuolella sijaitseville viranomaisille. Tiedot tällaisista toimenpiteistä on toimitettava 18 artiklassa tarkoitetulle yhteiselle valvontaviranomaiselle. 12 G artikla 1. Tietojen tallettamiseen tullitutkintatietokantaan sovelletaan tiedot toimittaneen jäsenvaltion lakeja, asetuksia ja menettelyjä, jollei tässä yleissopimuksessa määrätä tiukemmista määräyksistä. 2. Tullitutkintatietokannasta saatujen tietojen käyttöön sovelletaan näitä tietoja käyttävän jäsenvaltion lakeja, asetuksia ja menettelyjä, jollei tässä yleissopimuksessa määrätä tiukemmista määräyksistä. 12 H artikla 1. Kukin jäsenvaltio nimeää tullitutkintatietokannasta kansallisesti vastuussa olevan toimivaltaisen tulliviranomaisen. 2. Tämä viranomainen on vastuussa tullitutkintatietokannan moitteettomasta toiminnasta jäsenvaltiossa ja sen on toteutettava tämän yleissopimuksen määräysten noudattamisen varmistamiseksi tarvittavat toimenpiteet. 3. Jäsenvaltiot ilmoittavat tallettajalle 1 kohdassa tarkoitetun toimivaltaisen viranomaisen. V C LUKU TULLITUTKINTATIETOKANNASSA OLEVIEN TIETOJEN SÄILYTTÄMINEN 12 I artikla Jollei rajoittavammista kansallisista säännöksistä muuta johdu, i) meneillä olevaa tutkintaa koskevia tietoja ei saa säilyttää yli vuotta siitä, kun viimeinen tutkintatoimi on saatettu päätökseen, ja tämä määräaika alkaa siitä päivästä, jona tieto tallennettiin tutkintatietokantaan. Meneillä olevaa tutkintaa koskevia tietoja ei saa säilyttää missään tapauksessa yli kolmea vuotta ilman, että on todettu yhtään rikkomusta; ii) sellaista tutkintaa koskevia tietoja, jonka yhteydessä on todettu rikkomus mutta jonka johdosta ei ole vielä annettu tuomiota tai määrätty hallinnollista seuraamusta, voidaan säilyttää enintään kuuden vuoden ajan, ja tämä määräaika alkaa siitä, kun tieto tallennettiin tutkintatietokantaan; iii) sellaista tutkintaa koskevia tietoja, jonka perusteella on annettu tuomio tai määrätty hallinnollinen seuraamus, voidaan säilyttää enintään 10 vuoden ajan, ja tämä määräaika alkaa siitä päivästä, jona tieto tallennettiin tutkintatietokantaan; iv) heti kun ilmenee, että jotakin henkilöä vastaan ei ole näyttöä, on kyseistä tutkintaa koskevat tiedot välittömästi poistettava tietokannasta kaikissa i, ii ja iii alakohdassa tarkoitetuissa tutkinnan vaiheissa." 2 artikla Yleissopimuksen 20 artiklassa ilmaisu "10 artiklan 1 kohdassa" korvataan ilmaisulla "10 artiklan 1 kohdassa ja 12 H artiklan 1 kohdassa" ja ilmaisu "12 artiklan 1 ja 2 kohdassa" korvataan ilmaisulla "12 artiklan 1 ja 2 kohdassa ja 12 I artiklassa". 3 artikla 1. Jäsenvaltiot hyväksyvät tämän pöytäkirjan niiden valtiosäännön asettamien vaatimusten mukaisesti. 2. Jäsenvaltiot ilmoittavat tallettajalle niiden valtiosäännön asettamien vaatimusten mukaisten, tämän pöytäkirjan hyväksymiseksi tarvittavien menettelyjen saattamisesta päätökseen. 3. Tämä pöytäkirja tulee voimaan yhdeksänkymmenen päivän kuluttua siitä, kun viimeisenä tämän muodollisuuden täyttänyt valtio, joka pöytäkirjan allekirjoittaessaan on Euroopan unionin jäsen, on tehnyt 2 kohdassa tarkoitetun ilmoituksen. 4 artikla 1. Tähän pöytäkirjaan voi liittyä jokainen valtio, josta tulee Euroopan unionin jäsen ja joka liittyy yleissopimukseen. 2. Tämän pöytäkirjan teksti, jonka Euroopan unionin neuvosto on laatinut pöytäkirjaan liittyvän valtion kielellä, on todistusvoimainen. 3. Liittymisasiakirjat talletetaan tallettajan huostaan. 4. Tämä pöytäkirja tulee siihen liittyvän jäsenvaltion osalta voimaan 90 päivän kuluttua siitä päivästä, jona asianomainen valtio on tallettanut liittymiskirjansa, tai tämän pöytäkirjan voimaantulopäivänä, jos pöytäkirja ei ole vielä tullut voimaan mainitun 90 päivän määräajan päättyessä ja sillä ehdolla, että yleissopimus on pöytäkirjan osalta voimassa. 5 artikla Euroopan unioniin liittyvän valtion, joka liittyy yleissopimukseen sen 25 artiklan mukaisesti tämän pöytäkirjan voimaantulon jälkeen, katsotaan hyväksyvän yleissopimuksen sellaisena kuin se on muutettuna tällä pöytäkirjalla. 6 artikla Neuvoston pääsihteeri on tämän pöytäkirjan tallettaja. Tallettaja julkaisee Euroopan yhteisöjen virallisessa lehdessä tätä pöytäkirjaa koskevat ilmoitukset, asiakirjat tai tiedoksiannot. Tämän vakuudeksi jäljempänä mainitut täysivaltaiset edustajat ovat allekirjoittaneet tämän yleissopimuksen. Tehty [...]ssa/ssä ... englannin, espanjan, hollannin, iirin, italian, kreikan, portugalin, ranskan, ruotsin, saksan, suomen ja tanskan kielellä yhtenä ainoana kappaleena, jonka jokainen teksti on yhtä todistusvoimainen; kyseinen kappale talletetaan Euroopan unionin neuvoston pääsihteeristön arkistoon. ... hallituksen puolesta (1) EYVL C 316, 27.11.1995, s. 34.